Birting innanhúss-skilaboða hjá bandaríska flugvélaframleiðandanum Boeing hefur vakið fleiri spurningar um öryggi Boeing 737 Max-farþegaþotanna . Meðal þeirra eru samskipti milli starfsmanna þar sem starfsmaður segir að þotan hafi verið „ hönnuð af trúðum “ . Boeing hefur upplýst um og birt hundruð skilaboða í þeim tilgangi að auka gagnsæi hjá félaginu . Segir félagið að sumt sem þar komi fram sé algjörlega óásættanlegt . 737 Max-farþegaþotur hafa verið kyrrsettar frá því í mars í fyrra eftir tvö mannskæð flugslys sem kostuðu tæplega 350 manns lífið . Bandarísk flugmálayfirvöld og bandaríska þingið fengu í síðasta mánuði afhenta óritskoðaða útgáfu af samskiptum milli starfsmanna Boeing . Í skilaboðum frá apríl 2017 svarar ónefndur starfsmaður öðrum á þennan veg : „ Þessi flugvél er hönnuð af trúðum sem eru undir eftirliti frá öpum . “ Í öðrum skilaboðum frá nóvember 2015 kemur fram að fyrirtækið beitti sér gegn því að eftirlitsaðilar með flugi fengju upplýsingar varðandi þjálfun í flughermi . „ Við munum þrýsta á þetta af fullum þunga og munum væntanlega þurfa á stuðningi að halda úr efstu lögum þegar kemur að lokasamningaviðræðunum , “ segir í skilaboðunum . Í febrúar 2018 spyr starfsmaður Boeing starfsbróður sinn hvort hann myndi fara með fjölskyldu sína um borð í Max-þotu sem stýrt er með stafrænum hætti og bætir við að það myndi hann ekki sjálfur gera . Starfsbróðir hans svaraði neitandi .